khistorydata/jeongjo-sjw-relations huggingface dataset:
정조 0년
丙申十二月十八日初更四點。上御尊賢閣。坐直承旨御史。同爲入侍時。同副承旨李鎭衡。假注書李兢淵。記注官金鳳顯卜台鎭。御史申大䄵。以次進伏訖。上曰。以書啓觀之。御史之勞苦。可想矣。關東民事。果何如。大䄵曰。昨年農事。嶺東稍勝。嶺北尤甚。而聞北來之言。則淮金中。淮陽尤極慘切云矣。上曰。雖値凶歉。姑無餓殍於沿路乎。大䄵曰。村閭景色。殊甚蕭索。而不至於浮黃之境矣。上曰。設賑則不可不爲耶。大䄵曰。然矣。尤甚邑三邑。尤甚面四邑。勢將設賑。故監司問其便宜於守令。已有所區劃者矣。上曰。伊川。何如。大䄵曰。初則善治。而至於今番面分等時。不無疎漏之失。上曰。守令之數遞。雖甚可悶。而當此設賑之時。亦不可任置。書啓外。如有可言者。其皆奏之。大䄵曰。書啓外。別無大段不治者矣。上曰。沈釋之。何如。大䄵曰。官民之不相孚。最是可悶事矣。上曰。韓光傳。亦何如。大䄵曰。以氷鐵店捧稅一事言之。春間李秉模。爲察民隱使下來時。嚴題革罷。而御史發行。卽爲捉治店民。依舊收稅。其不知遠嫌。不通下情。類皆如此矣。上曰。申光祜。何如。大䄵曰。此則非不願治。而本以生疎。不得爲治之要矣。上曰。兪漢喆。何如。大䄵曰。尤甚之邑。民情遑急。而官長實無所恃矣。上曰。屠殺之弊。邑邑皆然乎。大䄵曰。近無飭敎。故視若尋常。無所忌憚矣。上曰。書啓條陳。殊極詳審。良可嘉也。大䄵曰。蔘商等事。不可不矯弊。故不避僭猥。有所條陳矣。上曰。軍丁之弊。何如。大䄵曰。關東軍額。多於民戶。以原州一邑言之。民戶不過四千。而軍丁至於七千餘名。故難免疊役之弊。而白骨徵布。黃口充定。因此而種種有之矣。上曰。封山皆濯濯乎。大䄵曰。今雖不至於濯濯。而宮家之憑藉公事。斫伐材木者。比比有之。此則不可不嚴禁矣。上曰。有人才乎。大䄵曰。未知隱遯中有何人才。而聞見所及。則不過科儒中佼佼者也。上曰。風俗。何如。大䄵曰。民俗大體朴野。而海邊謀利之處。亦甚奸詐矣。上曰。金魯淳亦不治耶。大䄵曰。別無所犯。而怨謗甚多矣。上命書傳敎曰。江原道暗行御史書啓啓下。此時民事。不可緩忽。卽令回啓。命退。諸臣以次出。
정조 0년
行都承旨洪國榮藥院直。左承旨林鼎遠坐。右承旨趙瑍坐。左副承旨兪彦鎬坐直。右副承旨徐有防坐直。同副承旨李鎭衡坐。注書二員未差。假注書柳孟養藥院直李兢淵仕直。事變假注書鄭東浚仕。
정조 0년
徐有防啓曰。合辭方張之時。憲府無進參之員。除在外外。掌令李枰。卽爲牌招。何如。傳曰。允。
정조 0년
傳于林鼎遠曰。都承旨入侍。
정조 0년
傳于趙瑍曰。藥房提調。持加減心腎湯入侍。
정조 0년
徐有防啓曰。明日次對。兩司當爲進參。除在外陳疏受由牌不進傳旨未下外。大司諫金普淳。司諫李謙彬。正言鄭志儉。竝待開門牌招。何如。傳曰。允。
정조 0년
徐有防。以義禁府言啓曰。因慶尙監司李衍祥。江原監司金履素狀啓。刑曹粘目內。咸安前郡守田泰祥李潤慶金昊明。麟蹄前縣監趙來鎭等。移本府處之事。允下矣。田泰祥今方待命。卽爲拿囚。李潤慶以謝恩副使徐浩修軍官赴燕云。還渡江後。發遣府書吏拿來。金昊明時在京畿安城地。趙來鎭時在江原道春川地。依例發遣府書吏羅將。竝拿來。何如。傳曰。允。
정조 0년
兪彦鎬。以訓鍊都監言啓曰。依傳敎。前武藝別監盧泰昌。從重決棍三十度。放送之意。敢啓。傳曰。知道。
정조 0년
行副司直鄭尙淳疏曰。伏以臣以姿稟。則文質無當。以踐歷。則望實不副。每懼過福之災。常存持盈之戒。惟以毋墜家傳之謹愼。要爲涓埃之報效。宗黨之所交勉。平居之所自期。亶在於此。區區寸心。可質神鬼。不料年前掌試之事。忽䧟罔測之科。數日牢狴。分甘誅戮。鑑識之不明。取舍之乖當。臣固自訟。揆以邦憲。豈望倖免。而天鑑無幽不燭。聖度曲加容貸。畢竟勘斷。止於譴削。臣方戴罪含恩。杜門省愆。迺者特降。甄敍之命。繼奉摠府之除。聞命驚惶。撫躬靡措。義分所在。固當竭蹶。而第臣所被郵罰。關係不輕。聖意雖出於含垢。臣罪實著於不職。倘或憑恃寵靈。揚揚隨遂。有若尋常薄過之旋蒙收錄者然。則不幾於無忌憚之歸乎。玆敢短章自列。仰暴衷懇。伏乞聖慈。諒臣難安之情。遞臣新授之任。俾宿衛無曠。私義自靖。不勝幸甚。答曰。省疏具悉。旣已開釋。卿勿過辭。從速行公。
정조 0년
忠淸道幼學李昌白金鎭甲閔百謙朴楨煥閔百直成洛疇李東蓍李彝載朴漢箕宋煥度李東泌成錫胤兪彦緝宋煥義朴漢璧李秉燮宋文圭成錫楷金命垕宋煥茂金鎭三李眞載朴漢佐李順燮成洛範宋德鎭成致垕成宗海李宅燮李文白李度英朴煥閔向洙成始鎬朴柱煥李延康李鉉金祺澤朴師曾宋台鎭朴漢欽成始鐸李維燮金鎭明李華載金斗岳朴宗崇李㙉鄭始東柳元根宋煥國朴師吉柳宗壽李穆載成錫龜卞至中朴漢師成始䥬閔道洙宋必愈朴漢斗李淨宋載博閔國燮成洛龜洪重益洪亨瑞李錫五吳錫禧尹得晉崔命壽金德養朴漢楷宋星斗柳成五李羲燮李憲明閔百勛李必白朴杞煥李錫祿宋觀賢崔有泰李延穆朴光疇閔百綱宋弘圭朴漢肇成洛淵李錫祚趙以建宋載行金新澤等疏曰。伏以昨者臣等。以先正臣文烈公趙憲。文敬公金集。從祀聖廟事。仰塵睿聰。冀垂察納。及承批旨。未蒙允許。臣等相顧屛營。繼之以抑鬱也。夫聖廟祀典。至重且大。而先賢之從祀。亦古之禮也。所以從祀者。尙其人之道德。報其人之事功。躋配乎夫子之宮墻。使天下後世。且仰且師。表章而儀刑之。則儘乎從祀之若是重大。而苟有大賢君子者。生而得繼開之緖。沒而爲百世之師。有可祀之道德。可享之事功。則何必以祀典之重且大。而未能躋享於可享之地。使其道德事功。湮沒於世。而無崇報之道哉。惟此兩先正道德事功之卓然爲百世師者。殿下之所嘗俯燭。而服其德尙其義。誦其禮行其道。而士林之景仰。久而彌切。則今下重大之批。使缺一世之顒望。臣等之惑滋甚。兩先正之道德學問。節義事功。昭載國乘。照人耳目。臣等亦旣略陳於前疏。則不必疊床。而殿下拘於祀典之重大。尙靳一兪。臣等不得不申言。以明其從享之道德事功焉。噫。稟天地剛大之氣。得孔孟程朱之統者。趙憲金集是已。槪言趙憲平生。則淵源深遠。踐履篤實。居家而孝悌。通於神明。事君而忠誠。貫於日星。則亞聖所謂。人倫之至也。而擧此而措諸施爲。泛應曲當。無所凝滯。刀鉅鼎钁。不能奪其操。富貴貧賤。不能移其志者。端本乎誠正治平之學。流出乎正大規模之中。而以東還封事言之。條陳八事。衛先聖之大道。正聖廡之位次者。其非文烈之道德事功乎。至若十六條陳戒之疏。箴勉君德。作興禮俗者。非文烈之道學事功乎。斥倭酋之求和。抑帝秦之橫議。使天下後世。皆知有君君臣臣之義。而陽秋一脈。不絶於吾東者。豈非文烈之道學事功乎。逆料龍蛇之變。請備陰雨之策。而七百義旅。從容死國者。雖是一節。而扶綱百世。永樹風聲者。亦豈非文烈之道德事功乎。槪言金集之平生。則承先賢嫡傳之統。襲家庭詩禮之訓。愼獨之工。得於思傳。格致之學。得於曾書。躬行心得。造詣高明。粹面盎背。踐履純篤。矜式乎士林。羽儀於王庭。爲吾黨之宗儒。扶風敎而闡吾道。則莫非文敬之道學事功也。以洙泗濂洛之道。爲父子傳授之學。而光前裕後。篤垂繼開之業。使天理民彝。維持後世事者。何莫非文敬之道德事功也。繼述文元之遺志。剖析疑文。續成禮節。際聖明之文治。開群蒙之陋俗。而無憾於冠婚喪祭之間。有補於禮樂風化之敎者。亦莫非文敬之道德事功也。得有所考。以定夫國朝五禮儀。得有所據。以續夫朱子家禮之制。參酌損益。使天秩人文。大明於世而永賴於後者。亦莫非文敬之道德事功也。猗歟盛矣。惟此兩臣。相繼作興。接孔孟程朱之學。贊吾東休明之治。則以孔孟程朱之絶學餘功。躋孔孟程朱之爼豆宮墻者。理固然矣。事亦宜矣。以殿下崇儒重道之德。亦何拘於事體之重大。而不使遂斯文之美事。國家之盛典乎。今殿下之不許兩臣從祀。只是爲事關重大。則抑有一說焉。先正臣文成公李珥。文簡公成渾從祀之後。又祀文元公臣金長生。文元從祀之後。又祀文正公臣宋時烈宋俊吉。若以從享之重大。而不許繼享。則文元烏得繼於文成文簡之後。而兩宋文正。又烏得繼於文元之後乎。臣等以懵儒蔑學。不敢窺兩臣學業之萬一。而兩先正之道德。旣如是正大。事功又如是卓犖。無愧於前聖後賢。亦無愧於芹宮躋配之列。則有道有德。事光功大者。可謂百世師矣。自古從享。旣以道德事功爲重。則從享之列。捨此兩賢而又誰爲哉。兩賢從祀。業已行之。而恭惟列聖朝未遑而至今者。無乃留待後聖之意耶。殿下若以列朝之所未遑。有所持難。則又有一說焉。李文成成文簡之貤爵贈諡。宣廟之所未遑。而仁廟行之不疑。兩宋先正之從享聖廡。肅廟之所未遑。而大行朝行之不疑。今於兩賢之從祀。若或以列朝之未遑。不行此盛擧。則亦豈不有欠於我聖上崇儒重道之德意也耶。今臣等之請。非直臣等之意也。乃一國之公議也。非直一國之公議。亦天下後世之公議也。殿下豈以事體之重大。有所持難。使士林公議鬱而不伸耶。臣等來自下土。相率龥天。昨未蒙允者。莫非臣等誠意淺薄。不能格天聽之致也。玆不勝抑鬱。敢復伸龥。伏乞我殿下。俯察兩臣道德之可祀。事功之可享。而亟擧聖廟從祀之典。俾作斯文之幸。庸裨聖朝之治焉。答曰。省疏具悉。三日內再疏。不已瀆乎。爾等退修學業。
정조 0년
丙申十二月十九日巳時。上御尊賢閣。藥房副提調入侍時。副提調洪國榮。假注書柳孟養。記注官金鳳顯卜台鎭。以次進伏訖。國榮曰。夜間聖體。若何。上曰。一樣矣。國榮曰。去夜寢睡。何如。上曰。善寢矣。命讀公事訖。命讀明史第二卷訖。命退去。諸臣以次出。
정조 0년
丙申十二月十九日巳時。上御尊賢閣。右承旨入侍時。右承旨趙瑍。假注書李兢淵。記注官金鳳顯卜台鎭。以次進伏訖。上命書傳敎曰。御史書啓回啓後。政官卽爲牌招開政。此時民事。不可一日曠官。新除守令。待下批謝恩後。當日辭朝。另加擇差之意。申飭銓曹。又命書行副司直鄭尙淳疏批。及忠淸道幼學李昌白等疏批。上曰。同副承旨入侍。同副承旨李鎭衡進前。上謂瑍曰。湖儒再疏。疏錄諸生。皆上來乎。只謄初疏名字乎。問于疏儒。以司謁奏之。仍命先退。上命書傳敎曰。衣縫掖冠宰甫。周旋於聖賢爼豆之所者。宜知誠實事君之道。而今也湖儒。以一事再疏於三日之內。不但瀆也。下詢之後。許多列名者。以名存而身不來爲對。然則初疏尙可謂之與諸生議爲。再疏則一日之內。果已遍問於湖居諸生。而有此許多疏錄之書呈乎。其在務實之政。不可無警飭。忠淸儒生再疏疏頭疏色停擧。上曰。纂輯郞廳。持抄出日記入侍。賤臣承命出傳。纂輯郞廳沈念祖進前。上命讀奏。上曰。注書日記之未及修納者。申飭修納。可也。命退。諸臣以次出。
정조 0년
丙申十二月十九日未時。上御尊賢閣。藥房提調。持湯劑入侍時。提調徐命善。右承旨趙瑍。假注書柳孟養。記注官金鳳顯卜台鎭。醫官慶絢。以次進伏訖。絢奉湯劑進前。上進御。命善曰。夜間聖體。若何。上曰。一樣矣。命善曰。咳嗽近已快勝乎。上曰。近日則稍減矣。上曰。纂輯郞廳李秉模入侍。出榻敎李秉模進前。上曰。推案不成貌樣。肯䋜沒實。所傳之言見漏。推案之疎率。極矣。秉模對曰。肯䋜有疎漏。而至於恒烈文案。則全然沒實矣。其時文書問郞。不善照檢之致也。上曰。郞廳出去。與堂上相議抄錄。可也。命退去。諸臣以次出。
정조 0년
丙申十二月十九日初更三點。上御尊賢閣。都承旨入侍時。行都承旨洪國榮。假注書柳孟養。記注官金鳳顯卜台鎭。以次進伏訖。上命讀江原道褒貶。國榮讀奏。上曰。昨聞御史之言。則關東尤甚之邑。姑無飢民捐瘠之患。而設賑等事。亦已有區劃者云。庶可弛慮。而至於北道。則連見監賑御史狀啓。北關之凶歉。誠爲慘然。賑穀之前後區劃者。其數夥然。尙以爲不足。連請加劃。此甚可悶矣。國榮曰。今年北關之民事。誠極慘然矣。朝家之前後區劃移轉者。幾至十萬石。其數非不夥然。而御史之連請加劃。亦必有料量而然矣。不可不量宜加劃。俾盡其賙賑之政。以濟其飢荒。允爲得當矣。上曰。明日次對。當與大臣相議爲之矣。國榮讀奏公事訖。命退去。諸臣以次出。
정조 0년
徐有防啓曰。大司憲洪梓。執義金亮行。持平兪彦鏶金鍾厚在外。掌令李枰傳旨未下。尹在醇受由。今日以監察茶時之意。敢啓。傳曰。知道。
정조 0년
藥房都提調鄭存謙。提調徐命善。副提調洪國榮啓曰。伏未審日間。聖體。若何。臣等今日率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區憂慮。敢來問安。竝此仰稟。答曰。知道。後日日次入侍。宜矣。
정조 0년
吏曹參判前望。以沈履之爲吏曹參判。
정조 0년
趙瑍啓曰。新除授吏曹參判沈履之。旣在闕中。不爲肅拜。仍爲出去。事甚未安。推考警責。何如。傳曰。允。
정조 0년
傳于趙瑍曰。居中者。旣曰罷黜。則雖經一都目。不捧傳旨。何可循例擬望。此是謬例。此後則蕩滌及敍用傳旨捧入事。定式。
정조 0년
以大司諫金普淳。正言鄭志儉。牌不進罷職傳旨。傳于林鼎遠曰。只推。
정조 0년
以掌令李枰牌不進罷職傳旨。又傳于曰。只推。
정조 0년
又傳于曰。中官金相澤。巡監軍單子。不卽啓下。申牌已報。省記遲滯。令該府處之。
정조 0년
以中官金相澤拿處傳旨。又傳于曰。分揀。
정조 0년
有政。吏批。判書李徽之進。參判沈履之牌不進。參議未差。承旨兪彦鎬進。以鄭宇淳爲副校理。鄭尙淳爲刑曹判書。李福源爲判尹。李瀰爲禮曹參判。李崇祜爲刑曹參議。李瀰爲同經筵。洪喜榮爲昭寧園守奉官。李邦鳳爲鐵原府使。趙瑗爲洪川縣監。宋樂爲康翎縣監。許侙爲三水府使。
정조 0년
兵批。判書洪樂性進。參判李在簡入直進。參議宋鍈服制。參知尹弘烈病。承旨兪彦鎬進。啓曰。全羅兵使。今當差出。而擬望之人乏少。同道守令。竝擬。何如。傳曰。允。申錫箕爲內禁將。權拭爲兼司僕將。李潤元爲都摠經歷。李運祥爲都事。李尙佐邊德淳爲訓鍊判官。宋思鑑爲主簿。趙升鉉爲訓鍊判官。權邁爲主簿。李長煜爲訓鍊判官。金方行金履正爲文兼。柳爀爲全羅兵使。金魯成爲兵虞候。李華源爲南陽監牧官。王漢楨爲同知。金履岌同知單付。李光宅李廷復高明輝爲僉知。尹敬喆北道參軍單付。李瀰李亨逵姜游李世奭李崇祜爲副司直。
정조 0년
傳于林鼎遠曰。新除守令催促。謝恩後入侍。
정조 0년
林鼎遠。以義禁府言啓曰。因江原道暗行御史申大䄵書啓。備邊司粘目內。江陵前府使金魯淳。杆城前郡守趙德常。令該府從重勘處事。啓下矣。金魯淳趙德常等。今方待命。卽爲拿囚之意。敢啓。傳曰。知道。
정조 0년
又以義禁府言啓曰。時囚罪人李世聃。刑推一次定配事。命下矣。李世聃旣已刑推一次。全羅道長興府定配。而以傳敎內辭意。具罪目。依例發遣府羅將。押送配所。何如。傳曰。知道。
정조 0년
又以刑曹言啓曰。滯守中官與房子。旣施一次之刑。特從惟輕之典。今日內杖配。中官金潤福。曰父曰女。雖與潛奸有異。亦不可歇治徒配。所謂房子。視該中官律勘處事。命下矣。罪人小宦任應賢李昌仁。房子婢福德古邑丹氷點。各決杖一百。任應賢慶尙道河東府。婢古邑丹熊川縣。婢氷點泗川縣。李昌仁全羅道興陽縣。婢福德咸鏡道洪原縣。竝定配所。卽爲押送。金潤福全羅道萬頃縣。婢福愛黃海道康翎縣。竝爲徒配。亦卽押送之意。敢啓。傳曰。知道。
정조 0년
兪彦鎬。以兵曹言啓曰。十二月二十一日。武臣賓廳講書日次。而中日相値。不得爲之之意。敢啓。傳曰。知道。
정조 0년
丙申十二月二十日。記事官姜彙鈺。義禁府。以杆城前郡守趙德常。還穀之虛留。餘結之私用。海歛之無價取用。與勒奪富民富僧之錢貨罪捧供。而上裁何如。啓目。傳曰。罪發繡啓。有此置對。則固當怵畏悚蹙。以實直告是去乙。觀渠所供。事事推諉爲旀。飭節粧撰之狀。萬萬痛駭兺除良。頑蠢貪婪。雖渠伎倆是仍。敢以書啓中渠之許多蔑法病民之罪狀。一切漫漶。甘自歸於誣供瞞招。罪上添罪之科。究厥情狀。殊極回潏。更良嚴問口招爲乎矣。其中餘結私用。海歛日次與勒奪富民富僧等之錢貨事。俱係犯贓是如乎。以此添問目盤問爲旀。若不直招是去等。直招前勿爲捧供爲良如敎。
정조 0년
丙申十二月二十日辰時。上御尊賢閣。都承旨入侍時。行都承旨洪國榮。假注書柳孟養。記注官金鳳顯卜台鎭。以次進伏訖。國榮曰。夜間聖體。若何。上曰。一樣矣。國榮曰。去夜寢睡。何如。上曰。善寢矣。上曰。今見次對坐目。兵判又爲懸病。其所引義。固已過當。而況此大政不遠之時。何如是撕捱乎。國榮曰。情地雖曰難安。而當此都政在近之時。飭敎之下。一味引義。似涉太過矣。上曰。近來賓對。鮮有廟謀之可聞者。此雖因予求治之誠不足。廟堂之臣。亦何以辭其責乎。其在民憂國計。尙未有實政。良可悶也。國榮曰。月六次對之設行。法意甚重。而筵席之上。罕聞嘉猷良謨。此雖群下不能導揚聖意之致。然而此不可專責於群下。殿下亦宜反省矣。殿下若以仰體列朝之盛德大業爲心。一念不懈。孜孜爲治。則在廷諸臣。豈不丕應徯志乎。上曰。卿言切至。當益加留念矣。上曰。大臣備局堂上引見。出榻敎命退去。諸臣以次出。
정조 0년
丙申十二月二十日午時。上詣孝明殿。晝茶禮親奠入侍時。左承旨林鼎遠。右承旨趙瑍。右副承旨徐有防。同副承旨李鎭衡。假注書李兢淵。記注官金鳳顯卜台鎭。以次侍立訖。上具衰服。自齋殿詣孝明殿。行酌獻禮。儀注上同上還入齋殿。諸臣以次退出。
정조 0년
丙申十二月二十日申時。上御尊賢閣。藥房副提調。持湯藥入侍時。副提調洪國榮。假注書柳孟養。記注官金鳳顯卜台鎭。醫官慶絢。以次進伏訖。絢奉湯劑進前。上進御。上曰。二十六日有事。璿源殿當展拜。該曹知悉。出傳敎上曰。各軍門射會。依前例爲之云乎。國榮曰。連値殿座及齋日。尙不得擧行云矣。上曰。各軍門射會。殿座日及齋日勿拘擧行。出榻敎國榮曰。軍兵磨鍊。有下敎然後。當爲擧行矣。上曰。軍兵以十哨磨鍊。出榻敎命退去。諸臣以次出。
정조 0년
丙申十二月二十日酉時。上御尊賢閣。都承旨入侍時。行都承旨洪國榮。假注書李兢淵。記注官金鳳顯。記事官林錫喆。以次進伏訖。上曰。下直守令入侍。賤臣承命出傳。鐵原府使李邦鳳。三水府使許栻。洪川縣監趙瑗。康翎縣監宋樂進伏。上命邦鳳進前。下詢履歷。上曰。鐵原災歲。素稱難治。將何以爲之乎。邦鳳曰。當以安集流民。爲先務矣。上曰。流散之民。何以安集乎。邦鳳曰。撫摩慰謂。期於安集。而雖歲前。當自官饋遺。以爲接濟之道矣。上曰。此是士大夫丘墓之鄕。必有武斷者。何以治之。邦鳳曰。若以公正爲治。則豪强者。豈敢抗官乎。上命奏七事。仍命國榮。讀諭宣諭及別諭。命栻進前。下詢履歷。命奏七事。上曰。今日賓對。大臣以邊地守令之厭避。徑遞者勿施履歷事。已爲定奪。下去後。着意爲政。可矣。命樂進前。上曰。康翎雖非尤甚邑。數遞之餘。必多難治之端。將何以爲之耶。樂曰。邑弊民瘼。臣姑未知其如何。而謹當仰體聖意。盡心奉公矣。上曰。爲治之要。其有所講究者乎。樂曰。當以勸課農桑爲先務。而至於蘇弊救瘼之道。亦當隨事盡心矣。上曰。出自侍從。勿奏七事。命瑗進前。上曰。曾於忠勳都事時。已知淳謹之可尙。須以此心。爲治民之道。可也。命奏七事。仍命國榮。讀諭宣諭及別諭。命書傳敎曰。未下直守令。其令明日辭朝。命退。諸臣以次出。
정조 0년
行都承旨洪國榮藥院直。左承旨林鼎遠坐。右承旨趙瑍坐直。左副承旨兪彦鎬坐直。右副承旨徐有防坐。同副承旨李鎭衡坐。注書二員未差。假注書李兢淵藥院直金勉柱仕直。事變假注書鄭東浚仕。
정조 0년
兪彦鎬。以都摠府言啓曰。今日入直內三廳。武兼禁軍及殺手等技藝。中日廳習射。而武藝別監軍兵等。出去景福宮試放事。請出標信。傳曰。知道。
정조 0년
徐有防啓曰。合辭方張之日。憲府無詣臺之員。除在外受由外。掌令李枰。卽爲牌招。何如。傳曰。允。
정조 0년
兪彦鎬。以都摠府言啓曰。副摠管柳鎭夏。以今日入直武藝別監軍兵等試放事。景福宮晝仕出去之意。敢啓。傳曰。知道。
정조 0년
傳于趙瑍曰。下直守令留待。
정조 0년
趙瑍啓曰。假注書柳孟養。身病猝重。勢難察任。今姑改差。何如。傳曰。允。傳于趙瑍曰。輪對官入侍。
정조 0년
傳于兪彦鎬曰。吏曹判書李徽之。參判沈履之。更爲牌招開政。牌去來催促。
정조 0년
假注書柳孟養改差代。以金勉柱爲假注書。
정조 0년
傳于趙瑍曰。同副承旨與纂輯堂上鄭民始入侍。
정조 0년
林鼎遠啓曰。假注書金勉柱。時無職名。令該曹依例付軍職。冠帶常仕。何如。傳曰。允。
정조 0년
趙瑍啓曰。吏曹參判沈履之。特敎催促之下。懸牌闕外。以至日暮。無意膺命。其在事體。誠極未安。推考警責。何如。傳曰。允。分義極爲寒心。催促卽爲謝恩。
정조 0년
傳于兪彦鎬曰。吏曹參判沈履之。懸牌闕外。尙不膺命。其在事體。誠極駭然。開陽門留門。使之卽爲謝恩。
정조 0년
備忘記。傳于兪彦鎬曰。賞以勸奬。則亦當罰以懲厲。況內帑弓子。所係甚重。名以別造。法意亦在。而每年再次別造。經費耗縮。又非小事。近者制作。漸不如古。所謂知弓品堂上。或循私等第。或草率看品。其所施賞。名存實無。此則纔已筵飭。而今後等第時。一二等精抄。依例施賞。七張以上執頉。賞典勿論。十一張以上執頉。令該堂上。報兵曹草記後。決棍事定式。
정조 0년
以承傳色口傳下敎曰。開政將致夜深。分義殊甚寒心。吏曹參判沈履之。爲先推考催促。使之開政。
정조 0년
有政。吏曹判書李徽之進。參判沈履之進。參議未差。以尹弼秉爲掌令。李光浹爲監察。韓光湜爲禁府都事。李羲文爲廣興奉事。鄭民始爲吏曹參議。沈觀之爲伊川府使。黃㝡彦爲濟州牧使。宋煥周爲金化縣監。李文顯爲平海郡守。沈樂洙爲蔚珍縣令。
정조 0년
兵批。行兵曹判書洪樂性病。參判李在簡入直進。參議宋鍈服制。參知尹弘烈病。承旨趙瑍進。副護軍李聖師。副司果單金勉柱。
정조 0년
傳于趙瑍曰。左副承旨入侍。
정조 0년
趙瑍。以吏曹言啓曰。齊陵參奉金邦德呈狀內。身病甚重。勢難察任云。依例改差。何如。傳曰。允。
정조 0년
兪彦鎬。以兵曹言啓曰。拆見諸道褒貶啓本。則寅火堡萬戶成枝泰。古豐山萬戶康光堯。三年內二等居中。其不治可知。竝依例罷黜。何如。傳曰。允。
정조 0년
司諫李謙彬啓曰。南海縣圍籬安置罪人具庠。本以凶譎之性。兼有悖戾之行。陰結凶類。綢繆祕謀。出沒閃倏。如鬼如蜮。而今其凶肚眞贓。綻露於凶賊載興文書中。所投書札。指意叵測。情節難掩。則今此酌處之命。雖出於好生之德。三尺至嚴。決難容貸。請南海縣圍籬安置罪人具庠。更令王府。嚴鞫得情。快正王法。大靜縣爲奴罪人金壽賢。以幺麽宦寺。交結士夫。終爲凶賊之根柢。而況其窮凶極惡之語。敢欲潛售亂逆之心。究厥罪惡。萬戮猶輕。情節未盡究覈。輿情莫不憤惋。請大靜縣爲奴罪人金壽賢。更令王府。拿鞫嚴問。依律處斷。旌義縣荐棘罪人尹泰淵。本以兇猾之性。素畜跋扈之志。交結厚賊麟漢。作爲腹心爪牙。身帶將兵之任。晝夜出沒於厚賊麟漢之家。蹤跡陰祕。爲世指目。以今若淵。敢售護逆之計觀之。其於平日。稔受泰淵之慫慂。故陰護麟漢。卽曲爲泰淵之地。當此厚賊麟漢置法之後。其陰謀綢繆之狀。尤不可不究覈。施以當律。請旌義縣荐棘罪人尹泰淵。亟令王府。拿鞫嚴問得情。快正王法。爲奴罪人河翼龍金重得等。做出叵測之說。作爲眞諺之書。潛投深嚴之地。欲售危逼之計。究厥情狀。亘古所無。決不可一刻容貸於覆載之間。請爲奴罪人河翼龍金重得。亟命王府。拿鞫得情。快正王法。李弘濟地旣卑微。跡又閃倏。蝨附逆邊。甘作嚆矢。暗地糾結。亦一成運。而敢懷欺世之計。投進一疏。欲掩其跡。究厥所以。尤極巧惡。當此鋤治凶黨之日。窮凶情節。不卽盤問。直爲發配。揆以王章。失之太寬。請南海縣定配罪人李弘濟。亟令王府。拿鞫嚴問。竄配罪人金載順。性本妖邪。濟以附麗。及當新化之後。尙逭黨與之誅。一世之駭憤。十手之指點久矣。今其一疏。不思革面之圖。敢懷護逆之心。細究全篇。隱然有扶抑之意。必欲售漫漶之計。當此嚴懲討鋤亂逆之日。此等背陽面陰。嘗試凶論之類。決不可薄竄而止。請海南縣竄配罪人金載順。亟令王府。拿鞫嚴問。答院曰。不允。
정조 0년
吏曹參判沈履之疏曰。伏以臣。以才則短拙而無當。以跡則孤寒而無藉。世所稱淸銜要職。何彷彿於微分。而齊竿衛軒。竊吹濫乘。器滿而溢。福過而災。固其理與勢耳。重以嫉惡之腸。未能俯仰於世。憂時之論。不覺觸忤於人。邇來八九年間。鼓之以頰舌。擬之以刀鋸者。臣未嘗不在其中也。臣遂歛跡田里。甘心棄廢。人皆竊目以危禍。臣實自悼其窮命。迺者聖明臨御。朝著廓淸。存錄剪拂之渥。至及於臣。一歲之中。殆同九遷其官。臣幸少須臾無死。躬逢斯會者。已是臣夢想之所未到。而至若所被恩造。則終古人臣之所未得者也。平居攢手。每驚此生之猶存。中宵靜言。自覺感淚之無從。臣之此情。惟天日在上。惟鬼神在傍。臣雖靡身粉骨。磨頂放踵。無以報天地之大德。酬河海之洪恩。則此又臣日夕兢惶。不知死所者也。天官新命。又奚爲而及於臣也。新服之化。百度咸貞。挽回至治。惟在用人。而今以持衡量才之職。畀之如臣之下流。則其於進賢而退邪。激濁而揚淸。吁。亦左矣。累始初之治化。駭中外之聽聞。已非細故。而抑臣之區區情勢。實有鐵限於是職。臣於戊子年間。被人醜詆。玉署銓曹。竝請改正。伊後復叨佐貳之任。至五六遭。而輒皆一切自劃。必辭乃已。此則聖鑑亦或俯燭矣。今此所叨官名雖異。選部則同。臣之不可冒玷。不啻較然。況通擬之古規纔復。人地之峻選尤別。雖使臣無廉愧大防。僇辱宿釁。其不敢猥忝而冒膺。可一言而決矣。登筵聞命。惶汗浹背。違召待勘。瀝血陳辭。伏乞聖慈。察臣危苦之情。諒臣咫尺之守。所授銓銜。亟賜刋削。使名器毋䙝。風化回隆焉。臣任云云。答曰。省疏具悉。往者之事。過嫌太過。今授此任。予意深矣。卿其勿辭。卽爲參政。
정조 0년
丙申十二月二十一日。記事官姜彙鈺。義禁府趙德常。旣已直招。照法重勘。何如。啓目。傳曰。觀此供辭。所謂直招。不甚明白是乃。繡啓中所論犯贓。與前太不法之貪吏。猶有輕重之別。是則其所照律。似不至於失刑是置。議處爲良如敎。
정조 0년
丙申十二月二十一日巳時。上御尊賢閣。都承旨入侍時。行都承旨洪國榮。假注書李兢淵。記注官金鳳顯。記事官林錫喆。以次進伏訖。國榮曰。夜間聖候。若何。上曰。一樣矣。命書傳敎曰。關東守令中下之代。政官牌招開政差出。待下批辭朝。上曰。下直守令入侍。賤臣承命出傳。長興府使黃榦。熙川郡守金宗淵。眞寶縣監洪大宇進前。上謂榦曰。長興稅船。最爲邑弊云。下去後。着意修擧。可也。榦曰。謹當仰體聖意。殫竭圖報矣。上曰。出自從班。勿奏七事。上謂宗淵曰。下去後。盡心爲治。無負面諭之意。宗淵曰。謹當一心奉公。圖報聖恩矣。上命奏七事。謂大宇曰。不治之餘。必多民弊。盡心修擧。可也。命奏七事。仍命國榮。讀諭宣諭及別諭。命退。諸臣以次出。
정조 0년
丙申十二月二十一日巳時。上御興政堂。輪對官入侍時。右承旨趙瑍。假注書李兢淵。記注官金鳳顯。記事官林錫喆。軍資奉事許㵓。濟用奉事宋致淵。繕工主簿李昌郁。司宰主簿李趾光。廣興奉事徐常修。以次進伏訖。上下詢輪對官職姓名職掌。㵓致淵昌郁趾光常修。以次進對。上謂㵓曰。放料時。能無弊端乎。對曰。別無弊端矣。上謂致淵曰。先正之幾代孫乎。對曰。五代孫矣。上曰。禮緞布紵。各別申飭。可也。有所懷乎。對曰。無之矣。上謂昌郁趾光曰。有弊瘼乎。有所懷乎。對曰。別無弊瘼。且無所懷矣。上謂趾光曰。讓寧大君祀版。在於何處乎。對曰。在於臣家矣。上謂常修曰。頒祿時。能無弊端乎。對曰。在前則不無紛挐之弊矣。一自把守申飭之後。別無弊端矣。上曰。每朔頒祿。多寡不同。何以領給乎。對曰。一依戶曹祿牌而給之矣。上曰。至於軍職。則頒祿有名而無實云。此則何故也。對曰。此亦依兵曹祿標而給矣。上曰。頒祿無不足之慮乎。對曰。戶曹劃送。比前稍多。故無不足之慮矣。上曰。雖以頒祿無弊爲對。而摘奸時有紛挐之事云。軍職頒祿。亦以依祿標分給爲對。而軍職陞降之祿。亦未免有名而無實云。此何故也。常修不能仰對。上命輪對官先退。命書傳敎曰。以卑微之類。猥通蔭仕。入侍之際。奏對周旋。頗多慢忽。至於職事之下詢。專事粧撰。輪對官徐常修汰去。命退。諸臣以次出。
정조 0년
丙申十二月二十一日午時。上詣孝明殿。晝茶禮親奠入侍時。左承旨林鼎遠。右承旨趙瑍。右副承旨徐有防。同副承旨李鎭衡。假注書李兢淵。記注官金鳳顯。記事官林錫喆。以次侍立訖。上具衰服。自齋殿詣孝明殿。行酌獻禮。儀注上同上還入齋殿。諸臣以次出。
정조 0년
丙申十二月二十一日午時。上御尊賢閣。同副承旨纂輯堂上入侍時。同副承旨李鎭衡。假注書李兢淵。記事官金鳳顯。記事官林錫喆。纂輯堂上鄭民始。以次進伏訖。上曰。吏曹參判牌去來知入。賤臣承命出問。還入仰奏曰。牌招不進矣。上命書傳敎曰。飭敎之下。分義道理。不當若此。更卽牌招開政。牌去來申飭。此後違牌。勿爲呼望。上謂民始曰。連爲仕進於纂輯廳乎。對曰。然矣。上曰。推案抄出幾何。對曰。推案幾盡抄出。而政院日記。抄出之役尙遠矣。上曰。藥房提調。持加減心腎湯入侍。賤臣承命出傳。藥房提調徐命善。醫官慶絢進前。命善曰。日間聖候。若何。上曰。一樣矣。絢奉進湯劑。上進御。上曰。三營門射會劃記持入。賤臣承命奉進。上覽訖。命書傳敎曰。都監射會。掖隷取來劃紙。施賞古例。而今則各軍門射會。旣命依禁御兩營中日單子例書啓。事面與前有異。宜有激勸之道。而亦不可濫觴。此後講陣。連五次俱通。柳葉箭五巡全布。片箭連三次一巡全布者。書啓書入時。別單書入。則當不費有司。以內帑之物。參酌施賞。以此分付各軍門。加意勸課。命退。諸臣以次出。
정조 0년
丙申十二月二十一日酉時。上御尊賢閣。都承旨入侍時。行都承旨洪國榮。假注書李兢淵。記注官金鳳顯。記事官林錫喆。以次進伏訖。上命開拆忠淸道褒貶啓本。國榮讀奏題目。至天安郡守尹耆東題目。上點下。國榮曰。卽伏見忠淸監司徐有隣今秋冬等褒貶啓本。則天安郡守尹耆東題目。致勤點下。殊無嚴明殿最之意。推考警責。何如。上曰。依爲之。出擧條上曰。吏曹參判入來乎。國榮曰。俄有勿爲呼望之敎。故懸牌闕外。而尙不膺命云矣。上曰。注書持出標信。開陽門留門。謝恩卽爲催促。賤臣承命出傳。國榮曰。王大妃殿湯劑。又當製入矣。上曰。王大妃殿進御加減六君子湯。自今日五貼式製入出榻敎命退。諸臣以次出。
정조 0년
丙申十二月二十一日初更四點。上御尊賢閣。左副承旨入侍時。左副承旨兪彦鎬。假注書金勉柱。記注官金鳳顯。記事官林錫喆。以次進伏訖。上曰。觀象監官員入侍。賤臣承命出。與鄭忠殷偕入進伏。上曰。仰察天象。何等敬謹之事。而且先朝克軫欽若之道。該監之前期三朔之報。更以五朔前期。特敎定式。則今於過期之後。尙不啓聞。至於彼國諮文出來之後。始乃手本請賞。其果成說乎。忠殷對曰。臣於其時。不當此事。而第聞其委折。則果因忘置。不卽啓聞。惶恐待罪矣。命退出。上曰。自八月至十月。觀象監領事及提調爲誰某。注書出去知來。賤臣承命出。還入奏曰。領事金陽澤。七月已爲遞罷。尙未出代。提調則朴宗德權噵也。上命書傳敎曰。書不言哉。欽若昊天。曆象日月星辰。凡係天象。何莫非致謹致敬之事。而至若日月蝕。其所敬謹於推步者爲尤重。啓聞期限。固不可移易。而該監諉以忘置。至十月始乃修啓。事未前聞。罪亦不少。其在欽若之義。不可以時月之稍久。置而不論。當該提調朴宗德權噵。一傡罷職不敍。不但不俟罪。有若效勞者然。至於今日。有此推★官請賞之手本。該監事不察甚矣。該監官員。旣已推考。而當初疎漏之官吏。亦不可無飭。自政院問名。令攸司科治。上曰。俄已分付於吏兵曹。防禦使邊將及邊地窠。使之謄入矣。若已謄書持入。賤臣承命持入。上曰。昨日傳敎中。敍用及蕩滌五字。以罷黜及敍用。改書出。出榻敎上曰。纂輯郞廳李秉模。持抄錄入侍。出榻敎秉模承命進伏。上命讀抄錄。秉模讀。至相簡招辭。上曰。所錄詳備。稍勝於前日抄錄矣。讀至敬彬招供及若淵相簡面質時問答。上曰。相簡所供人蔘等說。極可怪駭矣。秉模讀抄錄訖。上曰。吏曹開政與否知入。賤臣承命出。還入奏曰。今方開政云矣。命書傳敎曰。旣已夜深。新除守令。待明朝辭朝後留待。上曰。吏議合爲幾人乎。彦鎬對曰。今日政又新通。則合爲四人矣。上曰。向來吏郞事。何如。可謂能守古規。近來初有之事。然而分付憲吏。使之聞知。事涉如何。此爲可欠矣。彦鎬曰。吏郞旣主堂下通塞。若有停望之人。則直爲停望例也。至於分付憲吏。使之勿爲行公。可謂少失體面矣。然追後詳聞。則亦不如此云矣。上敎于秉模曰。其時事由。詳達。可也。秉模曰。事當直爲停望。而其在相敬之道。不可不使之聞知。故果招憲吏言及矣。追後思之。難免未審之失矣。上曰。禁府文書持入。賤臣承命持入。上命書判付後。命退去。諸臣以次退出。
정조 0년
行都承旨洪國榮藥院直。左承旨林鼎遠坐。右承旨趙瑍坐直。左副承旨兪彦鎬疏批未下。右副承旨徐有防坐。同副承旨李鎭衡坐直。注書二員未差。假注書李兢淵藥院直金勉柱仕直。事變假注書鄭東浚仕。
정조 0년
徐有防啓曰。大司憲洪梓在外。執義金亮行在外。掌令尹弼秉在外。尹在醇傳旨未下。持平兪彦鏶在外。金鍾厚在外。今日以監察茶時之意。敢啓。傳曰。知道。
정조 0년
徐有防啓曰。合辭方張之日。憲府無詣臺之員。除在外外。掌令尹在醇。卽爲牌招。何如。傳曰。允。
정조 0년
傳于趙瑍曰。左副承旨與下直守令入侍。
정조 0년
趙瑍啓曰。吏曹判書李徽之。參判沈履之。參議鄭民始。牌不進推考傳旨及罷職傳旨。今方捧入。而開政命下之後。如是違牌。不卽擧行。事甚未安。判書參判。更爲牌招開政。如何。傳曰。允。
정조 0년
趙瑍啓曰。吏曹判書李徽之。參判沈履之。再牌不進推考傳旨。今方捧入。而特敎開政之下。如是違牌。不卽擧行。事甚未安。所當更請牌招。而一日三牌。有傷事體。何以爲之。敢稟。傳曰。更爲牌招。
정조 0년
趙瑍啓曰。臣與左副承旨兪彦鎬伴直矣。聞其親病。陳疏徑出。原疏今方捧入。而伴直無人。同副承旨李鎭衡。卽爲牌招入直。何如。傳曰。允。
정조 0년
傳于林鼎遠曰。副提調持加減心腎湯入侍。
정조 0년
以吏曹參議鄭民始牌不進罷職傳旨。
정조 0년
傳于趙瑍曰。只推。更爲牌招。與判書參判開政。
정조 0년
備忘記。傳于李鎭衡曰。冬月滯囚可悶。已議處者。皆令明日照律。其中朴載淵朱重張具明遠李周爀等。旣已議處。與照律之鄭存中。宜無異同。權宜中金慤。亦與載淵等同罪。以他罪人議處律。皆令今日照律。放送後草記。
정조 0년
傳于趙瑍曰。同副承旨入侍。
정조 0년
傳于趙瑍曰。兵曹堂上有闕代。今日政差出。
정조 0년
有政。吏曹。判書李徽之進。參判沈履之進。參議鄭民始進。承旨李鎭衡進。吏批啓曰。大司諫今當差出。而擬望之人乏少。承旨竝擬。何如。傳曰。允。以李命植爲大司憲。尹弘烈爲大司諫。兪彦鏶爲掌令。朴在源爲掌令。成德朝爲獻納。閔養燮爲正言。鄭光漢爲工曹參判。李普觀爲禮曹參議。閔昌爀爲全羅都事。兵曹參議李義翊。
정조 0년
兵批。判書洪樂性病。參判李在簡入直進。參議宋鍈服制。參知李義翊未肅拜。護軍單尹弼秉。以洪梓金普淳金東淵爲副司直。副司果單柳儞。
정조 0년
傳于李鎭衡曰。差備待令。皆是迷劣。別監不能傳命。不檢飭之司謁推考。
정조 0년
徐有防。以都摠府言啓曰。副摠管柳鎭夏。以能麽兒堂上。能麽兒坐起事。巡廳晝仕出去之意。敢啓。傳曰。知道。
정조 0년
李鎭衡。以刑曹言啓曰。當該推步官。不可科治而止。以罪狀照律後。草記事。命下矣。謹按律文。則大明律詐爲瑞應條。有曰若有災祥之類。而欽天監官。不以實對者。杖八十徒二年。以此照律。推步官安思行。決杖八十徒二年。定配於黃海道白川郡。卽爲押送之意。敢啓。傳曰。知道。
정조 0년
李鎭衡。以義禁府言啓曰。時囚罪人趙德常捧供時。依例問年。則對以七十。書納供辭。又以七十書塡。故原情結語。以年滿七十。法不當請刑。援例爲辭矣。卽者德常自首以爲。矣身年老且病。精神昏憒。納供之際。誤以七十書之。致有該府不當請刑之啓。而矣身本年。方爲六十九。今歲尙有餘日。則供辭之書以七十。大覺其昏謬顚錯。實不勝萬萬惶懍。旣覺之後。不敢一刻自掩。玆以自首云矣。德常之誤塡自己之年。雖極可駭。臣府之循例除刑之請。亦歸做錯。惶恐待罪人意。敢啓。傳曰。勿待罪。
정조 0년
吏曹參議鄭民始疏曰。伏以臣門寒而族尠。年淺而識短。名塗膴仕。曾不自期。幸依日月之光。偏蒙雨露之澤。恩顧曠絶。官秩漸顯。使寒素之家。爲閥閱之族。以顓蒙之姿。躐淸華之班。衆皆歆艶。世亦指目。有時循省。每覺驚懼。秪緣眷遇旣深。而未忍便訣。義分是畏。而莫遂素志。有除輒膺。若固有之。臣實自愧。人謂斯何。惟是知退而不求進。知足而不求盈。以無累於淸明之化。卽臣區區之微諒。而迺有三銓之命又下。此際亟欲循墻而逃。不如措躬之所。噫。以臣眇末之賤。得之於君父者。如彼其隆摯。含恩戴德。圖報萬一之心。炳然如丹。雖死靡化。湯火尙且不避。燥濕顧何所擇。第今所叨之職。乃是甄賢否而任激揚者也。古之名碩。猶且逡巡。如臣疎懦。其何以堪之乎。今若徒恃寵靈。不量而入。曾無裨補之效。致僨誤之歎。則其所以報答者。適所以孤負也。臣豈忍爲此哉。玆於牌召之下。冒控衷赤。臣之本末長短。宜莫逃於淵鑑。伏乞聖明。諒臣不稱之實狀。察臣由中之至懇。亟許鐫改。以重公器。以安私分。不勝大願。臣無任屛營祈懇之至。謹昧死以聞。答曰。省疏具悉。今爾此職。予意深矣。何庸屢辭。卽爲膺命。仍參政事。
정조 0년
丙申十二月二十二日。記事官姜彙鈺。義禁府。以靈巖前郡守尹坊。饋問養賊於罪犯旣著之後罪。議處何如。啓目。傳曰。果如所供。荐棘前饋問。竝在勿問之中是置。宜無異同。分揀放送爲良如敎。
정조 0년
丙申十二月二十二日辰時。上御尊賢閣。都承旨入侍時。行都承旨洪國榮。假注書李兢淵。記注官金鳳顯。記事官林錫喆。以次進伏訖。國榮曰。夜間聖候。若何。上曰。一樣矣。國榮曰。戶曹單子入來矣。上曰。持入。賤臣承命奉進。命書判付訖。命退。諸臣以次出。
정조 0년
丙申十二月二十二日巳時。上御興政堂。戶房承旨下直守令。同爲入侍時。左承旨林鼎遠。假注書金勉柱。記注官金鳳顯。記事官林錫喆。伊川府使沈觀之。蔚珍縣令沈樂洙。以次進伏訖。上命書傳敎曰。昨夜雲觀提調處分之命。出於欽若之義。更聞本監査奏。益知其不察之中又不察矣。大抵朝家令甲。皆從後施行。日月之蝕。前期三朔修啓。雖是前例。先朝己丑以後。前期五朔修啓。旣有定式。則可仰欽敬之聖意。又以本監事言之。彼國諮文出來之前數月。先自本監修啓者。亦出於凭驗術者之能之意也。法意甚好。固當遵行。設有掣肘之端。旣有先朝定式。則初不筵稟。復古。徑用三朔之例。猶是不察。況本監之忘置不覺。至彼中咨文出來七八日之後。始乃謄啓者乎。不但事極駭然。設置本監。而如許大事。若是疎漏。又若是掩覆。曆書之誤計日朔。尙有其律。又況此莫重之事乎。當該推步官。旣命科治。別無可問之端。亦不可科治而止。如此罪狀。照律後草記。上曰。守令進前。沈觀之進伏。上曰。伊川乃是峽邑。又當歉歲。想多有民瘼。將何以措置革救乎。觀之對曰。本府弊瘼之有無。難以預料。赴任後。謹當隨處盡心矣。上曰。分憂之責。不輕而重。須竭力奉公。可也。沈樂洙進伏。上曰。汝則以侍從出宰。故除七事講矣。蔚珍亦近峽之邑。當此災年。救民之道。須盡心爲之。可也。仍命退出。命書傳敎曰。此時民事。不可一日無字牧之官。署經體重。亦不可除之。大司諫金魯淳。聞有實恙云。與山林外在外臺諫。一竝改差。政官牌招開政。待下批牌招署經。上曰。開政下批後。未署經守令。卽爲署經。今日內使之下直事。分付。仍命退出。承史退出。
정조 0년
丙申十二月二十二日午時。上詣孝明殿。親行晝茶禮入侍時。左承旨林鼎遠。右承旨趙瑍。右副承旨徐有防。同副承旨李鎭衡。假注書金勉柱。記注官金鳳顯。記事官林錫喆侍立。上具衰服。入就板位。通禮啓請跪俯伏哭。上跪俯伏哭。在位者皆俯伏哭。啓請止哭興四拜。上止哭。在位者皆止哭。上興四拜。詣盥洗位盥手。陞自東階。詣尊所西向立。近侍酌酒訖。上詣香案前北向跪。三上香獻酌。連奠三酌訖。啓請俯伏興。上俯伏興。降復位。啓請跪俯伏哭。上跪俯伏哭。在位者皆俯伏哭。啓請止哭興四拜。上止哭。在位者皆止哭。上興四拜。禮畢。上還入齋室。諸臣以次退出。
정조 0년
丙申十二月二十二日未時。上御尊賢閣。藥房副提調。持湯劑入侍時。副提調洪國榮。假注書李兢淵。記注官金鳳顯。記事官林錫喆。醫官慶絢。以次進伏訖。絢奉進湯劑。上進御。命退出。諸臣以次退出。
정조 0년
丙申十二月二十二日酉時。上御尊賢閣。都承旨入侍時。行都承旨洪國榮。假注書李兢淵。記注官金鳳顯。記事官林錫喆。以次進伏訖。上曰。開政之命已久。而銓官尙不入來乎。國榮曰。參判俄者牌招不進。參議陳疏姑未承批。故不得開政矣。上命書吏曹參議鄭民始疏批。仍命書傳敎曰。吏曹參判沈履之。昨旣膺命。今又違牌。分義駭然。而況向者所遭。已以決非公議。賜答於副學時。焉敢過爲撕捱乎。參議批下。一體牌招參政。命退。諸臣以次出。
정조 0년
丙申十二月二十二日初更二點。上御尊賢閣。同副承旨入侍時。同副承旨李鎭衡。假注書李兢淵。記注官金鳳顯。記事官林錫喆。以次進伏訖。上曰。吏曹參議承牌乎。鎭衡曰。今方入來云矣。上曰。吏曹參議先入侍後謝恩。賤臣承命出傳。吏曹參議鄭民始進前。上曰。辭巽一何過乎。民始曰。年紀旣淺。才識且短。而叨此選部。自顧漸恧。故不敢爲膺命之計矣。飭敎之下。分義甚悚。不得已冒沒入來矣。上曰。旣復舊制之後。則堂上通塞。專係於三銓。務盡激揚之道。以賁一初之政。可也。仍命先退。鎭衡讀奏禁府公事。上命書判付。仍命書傳敎曰。氓之蚩蚩。尙有冒錄於壽職。或犯冒年之律。而名以士夫。況當置對之地。有此冒年之事。大抵該府捧招。例先問年。則初招冒年。已不可自掩其瞞告之跡。至於更招之時。一向冒年。待事端之定。而無請刑之慮然後。始乃自首。渠之冒年之罪。瞞招之跡。昭不可掩。不可兩罪俱發。渠雖無謂。其爲搢紳之恥。紀綱之壞。所係不細。不可不問。時囚罪人趙德常。以此意發問目。嚴問口招。命退。諸臣以次出。
정조 0년
行都承旨洪國榮藥院直。左承旨林鼎遠坐。右承旨趙瑍坐。左副承旨兪彦鎬受由在外。右副承旨徐有防坐直。同副旨承李鎭衡坐直。注書二員未差。假注書李兢淵藥院直金勉柱仕直。事變假注書鄭東浚仕。
정조 0년
徐有防啓曰。大司憲李命植牌不進。執義金亮行在外。掌令朴在源傳旨未下。兪彦鏶在外。持平金鍾厚在外。一員未差。今日以監察茶時之意。敢啓。傳曰。知道。
정조 0년
以大司諫尹弘烈牌不進罷職傳旨。傳于徐有防曰。只推。
정조 0년
徐有防啓曰。大司諫尹弘烈。旣有只推之命。一體牌招。何如。傳曰。允。
정조 0년
徐有防啓曰。新除授臺諫。以守令署經。纔已出牌矣。司諫李謙彬。正言鄭志儉。一體牌招。何如。傳曰。允。
정조 0년
傳于趙瑍曰。右副承旨入侍。
정조 0년
徐有防啓曰。署經守令。依下敎來待矣。傳曰。入侍。
정조 0년
傳于徐有防曰。憲府違牌諸臺。一倂推考。更爲牌招。使之卽爲署經後辭朝。
정조 0년
以大司諫尹弘烈。正言鄭志儉。掌令朴在源。牌不進罷職傳旨。傳于徐有防曰。只推。
정조 0년
傳于趙瑍曰。今日纂輯廳。無仕進堂上云。事甚未安。吏曹參議。何不入來乎。使之其爲入來。抄出者繼而抄出。
정조 0년
傳于李鎭衡曰。前掌令李枰敍用。口傳付軍職。卽爲入侍。
정조 0년
兵曹口傳政事。副司果單李枰。
정조 0년
傳于徐有防曰。右副承旨與前掌令李枰入侍。
정조 0년
趙瑍。以吏曹言啓曰。宗簿寺正李迪輔。除授後過限未肅拜。依例改差。何如。傳曰。允。
정조 0년
徐有防。以兵曹言啓曰。今此昌德宮擧動時。本曹驛馬各差備不足之代。依前例。以京畿驛馬十五匹補把之意。分付本道。何如。傳曰。允。
정조 0년
徐有防。以義禁府言啓曰。朴載淵朱重純具明遠李周赫權宜中金瑴等。各杖一百收贖。告身盡行追奪。放送草記。有功議者。各減一等事。批下矣。李周赫權宜中等無功議。而朴載淵五代祖瑺振武功臣。朱重純十一代祖仁開國功臣。具明遠十代祖壽永靖國功臣。金瑴五代祖俊元寧國原從功臣云。竝功減一等之意。敢啓。傳曰。知道。
정조 0년
徐有防。以義禁府言啓曰。時囚罪人朴載淵朱重純具明遠李周赫權宜中金瑴。皆令今日照律放送草記事。命下矣。朴載淵朱重純具明遠李周赫權宜中金瑴等。以制書有違私律。各杖一百收贖。告身盡行追奪。放送之意。敢啓。答曰。知道。其中有功儀者。各減一等。
정조 0년
左副承旨兪彦鎬疏曰。伏以臣。卽接鄕信。臣之老母。自數日前。重患毒感。咳喘苦劇。胸膈煩悶。食飮全却。神精昏瞀。家僮罔夜踵至。促臣歸護。臣自聞此報。方寸煎熬。不可一刻按住。忙陳短章。徑尋鄕路。伏乞聖明。諒臣情理。亟許鐫免。以便救護。千萬幸甚。省疏具悉。爾其勿辭。往護母病。
정조 0년
前掌令李枰疏曰。伏以臣。得伏聞近日京外流傳之消息。國憂溢目。心骨俱戰。玆不得不仰陳。惟聖明照察焉。臣之有一隣人。自忠州驪州而來。問於臣曰。七條之綸音。不過六七行。而相傳於兩邑之間。未知有是否云。故臣細聞之。則元非所下者也。雖漢唐中主以下之君。決不可言者。臣達宵思量。則此莫非不逞之徒。隱伏於幽暗之中。胥動淨言。疑亂鄕谷。必欲凶國後已者也。王言之炳若丹靑。何等嚴重。而怨國餘孼。煽播矯命。先騷人心之謀。明若觀火。若以傳聞之語。仍而置之。則安知無戊申之變。因此而起哉。伏願聖明。不以臣言爲迂遠。而斯得罪人。打破根柢。亟降明命。曉諭八路焉。臣有出位之嫌。趑趄數日。反復思惟。臣嫌則小。而國憂則深。玆陳短章。伏乞殿下。更加三思。明査覈出。以正邦憲焉。批答出傳敎
정조 0년
丙申十二月二十三日辰時。上御尊賢閣。都承旨入侍時。行都承旨洪國榮。假注書李兢淵。記注官金鳳顯。記事官林錫喆。以次進伏訖。國榮曰。夜間聖體。若何。上曰。一樣矣。國榮讀奏公事。上命書判付訖。命退。諸臣以次出。
정조 0년
丙申十二月二十三日巳時。上御尊賢閣。右副承旨入侍時。右副承旨徐有防。假注書金勉柱。記注官金鳳顯。記事官林錫喆。進伏訖。上曰。尹在醇之違牌。何事乎。有防對曰。初以親病陳疏。過由限後。依例牌招。而違牌矣。上曰。昨日李枰傳旨踏下時。尹在醇亦混入乎。各爲踏下乎。注書知入。賤臣承命出。還入奏曰。各爲踏下云矣。上命書傳敎曰。昨日傳旨踏下時。掌令李枰。屢次違牌。故可知實病之難强矣。雖命踏下。至於掌令尹在醇。違牌不至屢次。故有只推之命。中官混下。事極駭然。當該中官推考。上曰。下直守令。晝茶禮罷後入侍。又敎曰。時刻已稟。陪祭諸臣。先爲進去。命退。承史以次退出。
정조 0년
丙申十二月二十三日午時。上詣孝明殿。晝茶禮入侍時。左承旨林鼎遠。右承旨趙瑍。右副承旨徐有防。同副承旨李鎭衡。假注書金勉柱。記注官金鳳顯。記事官林錫喆進伏。上具衰服。入就板位。俯伏哭四拜如前儀。詣盥洗位盥手。陞自東階。詣尊所西向立。近侍酌酒訖。上詣香案前北向跪。三上香三獻酌如前儀。上俯伏興。降復位。俯伏哭四拜如前儀。禮畢。上還入齋室。諸臣以次退出。
정조 0년
丙申十二月二十三日未時。上御尊賢閣。署經守令入侍時。金化縣監宋煥周。平海郡守李文顯。右副承旨徐有防。假注書金勉柱。記注官金鳳顯。記事官林錫喆。進伏訖。上曰。守令以次進前。李文顯進伏。上曰。履歷。何如。文顯曰。自訓鍊主簿移摠都。今爲平海郡守矣。上曰。誰之族。文顯對曰。近族無立朝者。故說書李相鼎之孫也。上曰。儒家人矣。有防曰。然矣。命讀七事訖。上曰。汝須盡心爲政。可也。文顯曰。謹當竭力奉公矣。宋煥周進伏。上曰。姓名誰也。煥周對曰。宋煥周也。上曰。誰之子。有防曰。前參議宋德相之子也。上曰。汝則異於他人。須盡心治民。可也。煥周曰。當盡心爲之矣。竝命先退。有防曰。卽伏見忠淸水使金麟瑞今秋冬等褒貶啓本。則管下邊將。無一人居中居下。殊無嚴明殿最之意。推考警責。何如。上曰。依爲之。出擧條上曰。乙亥五月日記持入。賤臣承命持入。上曰。纂輯郞廳李在學入侍。出榻敎上曰。推案盡爲修正乎。在學曰。未及盡修矣。上曰。金鍾秀入來乎。在學曰。進不進姑未知矣。上曰。出去修正推案。可也。在學先退。承史亦爲退出。
정조 0년
丙申十二月二十三日申時。上御尊賢閣。都承旨入侍時。行都承旨洪國榮。假注書李兢淵。記注官金鳳顯。記事官林錫喆。以次進伏訖。上曰。李枰之疏見之乎。國榮曰。俄者見之。而綸音僞造之說。萬萬驚心矣。上曰。李枰入來乎。國榮曰。今方來待矣。上曰。刑房承旨與李枰入侍。上命書傳敎曰。有下詢事。時原任大臣。卽爲入侍。左副承旨徐有防。掌令李枰進前。上謂枰曰。僞造綸音之說。何處聞之乎。枰曰。前持平宋民載。居在臣之隣家矣。適往忠州地。還謂臣曰。鄕中之人。有謂以綸音。轉相謄示者。而其辭語。極其凶慘。故謄出一本而來云矣。上曰。所謂綸音持來乎。枰曰。持入矣。上命有防讀奏。上曰。事極驚怪矣。國榮曰。矯誣王言。固已大逆。況此凶慘之言乎。其所設心。實非尋常矣。上曰。宋民載。其令入侍。枰曰。民載方在草土中矣。上命書傳敎曰。宋民載方在草土云。不可入侍。亦不可不問。闕外書進所懷事。分付。上曰。吏曹參議入侍。吏曹參議鄭民始進前。上曰。世豈有如此之事乎。民始曰。詬天罵日。古或有之。而如此凶計。今始初見。其爲驚懍。不可勝達矣。上曰。判義禁左右捕將入侍。上謂有防曰。宋民載所懷。斯速捧入。仍命諸臣少退。
정조 0년
丙申十二月二十三日酉時。上御興政堂。同副承旨入侍時。同副承旨李鎭衡。假注書李兢淵。記注官金鳳顯。記事官林錫喆。以次進伏訖。上曰。時原任大臣判義禁左右捕將入侍。都承旨亦爲入侍。領府事金陽澤。左議政金尙喆。右議政鄭存謙。判義禁蔡濟恭。捕盜大將張志恒李敬懋。行都承旨洪國榮進前。上曰。僞造綸音之變。古豈有之乎。尙喆曰。此實前古所未聞之事也。疏中所謂隣人。宜先問矣。上曰。今方問之。而其所謂綸音者。指意陰譎。語脈叵測矣。尙喆曰。鄕曲無識之類。其何能做出如此之事乎。此實出於傳播八路。煽動人心之計。究厥情跡。萬萬驚駭矣。右副承旨徐有防進前。奉進宋民載所懷。上曰。傳示綸音人姓名。使宋民載更爲書進。賤臣承命捧入。上曰。宣傳官入侍。宣傳官具純進前。上命馳往元百孫家。搜探文書以來。上曰。禁府都事三員入侍。禁府都事韓光湜洪啓學洪彦燮進前。上命濟恭。書給密旨。上曰。罪人斯速拿來。上曰。騎馬三匹立之。仍命宣傳官禁府都事先退。尙喆曰。自古凶徒。做出如此之事。而豈有終不現捉之理乎。存謙曰。妖腰亂領。必無所逃於天壤之間。而端緖之趁卽發現。亦可幸也。勿用聖慮伏望。上曰。予豈用慮於此等事乎。命退。諸臣以次出。
정조 0년
行都承旨洪國榮藥院直。左承旨林鼎遠坐。右承旨趙瑍坐直。左副承旨鄭民始坐。右副承旨徐有防坐。同副承旨李鎭衡坐直。注書二員未差。假注書李兢淵藥院直金勉柱仕直。事變假注書鄭東浚仕。
정조 0년
徐有防啓曰。大司憲李命植陳疏留院。執義金亮行在外。掌令朴在源傳旨未下。兪彦集在外。持平金鍾厚在外。一員未差。今日以監察茶時之意。敢啓。傳曰。知道。
정조 0년
徐有防啓曰。明日親鞫爲之事。命下矣。處所何處爲之乎。敢稟。傳曰。依例爲之。
정조 0년
徐有防啓曰。明日親鞫爲之。命下矣。宮城扈衛。何以爲之乎。敢稟。傳曰。置之。
정조 0년
以雲寶劍望箇。傳于徐有防曰。明日親鞫時。以此用之。前單子中付標以入。
정조 0년
徐有防啓曰。明日親鞫時。兩司當爲進參。除在外傳旨未下外。大司憲李命植。大司諫尹弘烈。司諫李謙彬。正言鄭志儉閔養燮。倂待開門牌招。何如。傳曰。允。
정조 0년
徐有防啓曰。明日親鞫時。時原任大臣金吾堂上左右捕盜大將。倂待開門命招。何如。傳曰。允。
정조 0년
以掌令朴在源牌不進罷職傳旨。傳于李鎭衡曰。只推。
정조 0년
李鎭衡啓曰。明日親鞫時。兩司當爲進參。掌令朴在源。旣有只推之命。一體待開門牌招。何如。傳曰。允。
정조 0년
趙瑍。以吏曹言啓曰。今日本曹開拆坐起時。考見京外褒貶啓本。則南陽府使李應爀。以豈信瑣謗爲目。則宜置中考。而置諸上考。致勤點下。天安郡守尹耆東。以勉在束薪爲目。全州判官李太源。以雖欠端的爲目。固城縣令洪秉聖。以何不謹始。宜勉善後爲目。省峴察訪李彦祐。以報辭損體爲目。繕工監役李顯模。以盍察雇丁爲目。繕工副奉事金漢訥。以雇丁不檢爲目。顯陵參奉尹光梓。以微謗宜警爲目。則竝宜置下考。而置諸中考。致勤點下。殊無嚴明殿最之意。各道道臣。該曹堂上。政院旣已察推。今無可論。南陽府使李應爀。依定式中考施行。天安郡守尹耆東。全州判官李太源。固城縣令洪秉聖。省峴察訪李彦祜。繕工監役李顯模。繕工副奉事金漢訥。顯陵參奉尹光梓。亦依定式。竝下考施行。何如。傳曰。允。
정조 0년
趙環。以禮曹言啓曰。甲午七月初六日。傳曰。今番減租之後。凡事益加撙節。惠廳三名日甲冑價。限三年停留惠廳事。分付事。命下矣。各道方物甲冑價。停留之限。止於今年。來丁酉正朝方物爲始。依前例復舊擧行之意。分付。何如。傳曰。允。
정조 0년
徐有防。以義禁府言啓曰。明日親鞫時。假都事十員。令該曹依例差出。何如。傳曰。允。
정조 0년
徐有防。以義禁府言啓曰。親鞫時罪人往來。例有軍兵排圍之事。令訓鍊都監擧行。何如。傳曰。允。
정조 0년
傳于徐有防曰。摠管有闕代。口傳差出。
정조 0년
兵曹口傳政事。以金魯鎭爲都摠管。
정조 0년
漢城判尹李福源疏曰。伏以臣。獲罪明時。屛跡荒郊。名去衣冠之籍。身在人鬼之關。夙宵慙惶。如窮人無歸者。三朔于玆矣。不意淵衷垂記。德音渙發。宥旨敍命。竝下一紙。纂堂京尹。荐蒙收錄。恩出曠蕩。榮極薰沐。釁負賤臣。何以得此。以首頓地。涕汗交零。噫。以臣昏昧之識。屢忝考試之任。取舍多乖。尤悔浸積。而畢竟所坐。乃在於情法公私之間。事旣難明。罪且不測。而始以天地之度。匿瑕含垢。而委曲庇覆之。終焉雷雨之澤。赦過宥眚。而宛轉拂拭之。聖恩益深。臣情益蹙。大質已虧缺矣。寸心長黮闇矣。進無以藉手事君。退無以擧顔對人。日月在上。而昭晣無困。風霆旣收。而震懍自如。寒齋永夜。耿耿不寐。仰思國恩。俯念身名。未嘗不戚然太息。愧砥礪之無素。傷遭罹之不幸也。且臣聞之。君臣之際。所貴者忠信。朝廷之上。所重者廉恥。臣旣不能內積孚誠。外絶疑行。則其去忠信遠矣。若復戴罪包羞。委蛇周行。則將奈廉恥何哉。雖我聖上。至仁至慈。不忍簪履之終棄。而淸朝士大夫。誰肯與滓穢之賤。竝武而周旋乎。璿殿展謁。已有命戒。淸路導鑾。乃臣之職。而情未盡白。罪未畢勘。官職去就。有不暇論。席稾私次。冒死自列。伏乞聖明。察臣惶感之忱。憐臣慙悼之情。先削臣見帶職名。仍命屛斥臣身。俾得以杜門自靖。息黥補劓。以圖塵刹之報。以卒生成之澤。不勝幸甚。答曰。省疏具悉。卿之父子。受國厚恩。卿於國事。豈有未盡之理。而向者飭敎。亦由卿適主文之致。卿之無他。予豈不知。卿其勿辭。卽爲行公。
정조 0년
大司憲李命植疏曰。伏以臣。受恩如天。負罪如山。薄罷未幾。旋蒙收敍。杜門屛迹。只切感祝之私而已。不意昨日之夜。伏奉都憲新除。臣聞命驚惶。繼以訝惑。風憲之長。何等淸銜。何等重任。上而獻替可否。下而糾劾官邪。立殿陛之間。而百僚憚慴。行街道之上。而男女異路。則此古人所謂行道之職也。世級漸降。人才隨下。雖不可盡責其人職之相稱。而當此一初淸明之會。益宜峻選而愼簡之。如非資歷優洽。望實華茂者。莫可居之。乃反屬之於如臣骫骳譾劣。劻勷奊詬者何哉。臣之自來情地。備暴於秋間所陳二疏。伏想聖明。亦有以諒悉矣。臣之所訟罪而引義者。卽向年諫長時事耳。咫尺前席。甘心自陷於欺君負國之科。此固臣難赦之罪。亦是臣難補之過。自此以後。世皆以棄人處之。臣亦以棄人自處。雖於尋常冗漫之職。非有萬分迫切之故。則猶皆逡巡而不敢當。今此所叨。其名雖異。其任則同。尙何顔面。彈冠執簡。復登文陛。終至於不識羞恥。重隳身名之歸乎。行路嗤點。同列唾罵。其將謂何如人也。顧今天討未究。合辭方張之日。凡在東方血氣之倫。莫不欲食肉而寢皮。則其況居臺閣之上。任言責之官者。尤當明目張瞻。沬血請討之不暇。有非臣子言私却步之時。而獨臣情蹤如右。變動無路。益不勝跼蹐悲憤之至。召牌荐下。末由趨承。未免坐違。罪上添罪。生不如死。伏乞聖慈。俯察微諒。亟降重勘。以爲爲臣不忠者之戒焉。臣身旣不可進矣。非可與論於語默。而竊有隱憂于中者。又安得不言乎。噫嘻痛矣。從古以來。亂逆何限。而豈有如麟謙恒簡之窮天極地。至凶至惡者乎。綢繆排布。沮戲代聽。暗地糾結。煽動流言。脅持我殿下。危逼我殿下。其陰慘妖慝。殆有倍於辛壬諸賊。而天網太疎。懲討太寬。此固一國輿情之所抑鬱憤惋。而唯彼養厚泰淵。爲其腹心爪牙。梟腸相連。蜮謀共濟。一而二。二而一者也。泰淵之尙今偃息。固是失刑之大者。而況又養厚徑斃。情節未及究竟。則其所究問。一日爲急。謂泰淵。亟命拿鞫。嚴加窮覈。斷不可已也。養厚之得免肆市。雖由於忍杖抵賴之致。而收孥之典。因此不擧。其兄弟子姪之雜居畿甸。出沒城闉。實乖慮患折奸之道。亦宜散配於海島也。臣無任屛營祈懇之至。謹昧死以聞。答曰。省疏具悉。所陳尙今靳允。意亦有在。而養厚族屬。亦何必竄配。親鞫有命。卿其勿辭。卽爲行公。
정조 0년
丙申十二月二十四日辰時。上御尊賢閣。都承旨入侍時。行都承旨洪國榮。假注書李兢淵。記注官卜台鎭。記事官林錫喆。以次進伏訖。國榮曰。夜間聖體。若何。上曰。一樣矣。命書傳敎曰。明日當親鞫。推考房知悉。又命書曰。旣始親鞫則欠潔矣。展拜下敎置之。上曰。同副承旨入侍。同副承旨李鎭衡進前。上命國榮先退。鎭衡讀奏公事訖。上命書傳敎曰。日寒如此。明日親鞫時禁軍。勿爲全數待令。依頃日三番待令。命退。諸臣以次出。
정조 0년
丙申十二月二十四日午時。上詣孝明殿。親行晝茶禮入侍時。左承旨林鼎遠。右承旨趙瑍。右副承旨徐有防。同副承旨李鎭衡。假注書金勉柱。記注官金鳳顯。記事官林錫喆。進伏訖。上具衰服。入就板位。俯伏哭四拜如前儀。詣盥洗位盥手。陞自東階。詣尊所西向立。近侍酌酒訖。上詣香案前北向跪。三上香三獻酌如前儀。上俯伏興。降復位。俯伏哭四拜如前儀。禮畢。上還入齋室。諸臣以次退出。
정조 0년
丙申十二月二十四日未時。上御尊賢閣。都承旨入侍時。行都承旨洪國榮。假注書李兢淵。記注官卜台鎭。記事官林錫喆。以次進伏訖。上命書傳敎曰。軍器寺今日年終放砲私習。無提擧云。前提調張志恒仍任。其令入侍。又命書曰。守令一司除署經。其令當日辭朝。上曰。吏曹開拆坐起。已爲之乎。知入。賤臣承命出問。還奏曰。姑未開坐云矣。上命書傳敎曰。吏曹開拆坐起。尙不爲之云。其令今日擧行。都目日子。亦以不多日內。勿拘齋日及殿座擇入。俾勿踰歲事。分付兩銓。上曰。訓將入侍。張志恒進前。上曰。譏補事。有何端緖乎。志恒曰。昨又發送將校。而姑未入來矣。上曰。更加申飭。着意譏察。採出根柢。可也。仍命先退。上曰。纂輯堂上鄭民始入侍。民始進前。上下詢纂輯事。仍命先退。命書傳敎曰。殿座。承旨不可不備。受由承旨。今姑許遞。吏曹參議鄭民始爲承旨。上曰。新除授承旨牌招。出榻敎又命書傳敎曰。承旨房仍。國榮曰。大司憲李命植。言辭疏到院。而以齋戒不得捧入矣。上曰。入之。賤臣承命奉進。上命讀奏。仍賜批。遂命退。諸臣以次出。
정조 0년
丙申十二月二十四日初更三點。上御尊賢閣。左副承旨入侍時。左副承台鄭民始。假注書金勉柱。記注官金鳳顯。記事官林錫喆。進伏訖。上曰。戊申日記還下。肅廟朝黃河淸獄事時推案。考出持入。賤臣承命出。還入奏曰。盡考其時推案日記。而姑未覓出矣。上曰。待明朝更考以入。可也。上曰。罪人明日則趁早入來乎。民始曰。今夜庶可入來。而姑未的知。明日則似必趁早入來矣。上曰。纂輯郞廳李秉模。持推案日記入侍。賤臣承命出。與李秉模偕入進伏。上命讀推案。秉模讀奏。上曰。多有未詳處矣。今番推案。則必詳錄。可也。推案之詳盡。專在於問郞。今番則各別擇差然後。文書可以詳備矣。民始曰。然矣。上曰。罪人明當早來。殿座時刻。以巳時爲之。出榻敎命退出。諸臣以次退出。
정조 0년
行都承旨洪國榮藥院直。左承旨林鼎遠坐直。右承旨趙瑍坐。左副承旨鄭民始坐。右副承旨徐有防坐。同副承旨李鎭衡坐直。注書二員未差。假注書李兢淵藥院直金勉柱仕直。事變假注書鄭東浚仕。
정조 0년
藥房都提調鄭存謙。提調徐命善。副提調洪國榮啓曰。伏未審日間。聖體。若何。臣等今日率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區憂慮。敢來問安。竝此仰稟。批答無。
정조 0년
王大妃殿惠慶宮中宮殿。藥房口傳問安。批答無。
정조 0년
傳于趙瑍曰。江華留守留待。
정조 0년
傳于徐有防曰。罪人直爲上闕。